Grevê vêşanîye yê bêwext-bêdore yê Strasbourgî yo ke vera tecrîdê serê Rayberê Şarê Kurdî Abdullah Ocalanî  yeno viraştene roja xo ya 26îne xo dima verda. Roja 26îne de bajaranê  Dortmund, Mannheim û Kehle yê Almanya û Bregenzê Avusturya, Lyonê Fransa ra xeylê emdamê meclîsê şarî ameyî zîyaret. Zîyaretkaran waşt ke wa Komîteya Vernîgirewtişê  Îşkenceyî  (CPT) wezîfeyê xo bikero.
Şoreş Serekanîye yo ke gazîyê Rojawanî yo zî Strasbourg de ame zîyaretê çalakvanan û vat ke  ganî ma her ca de mucadeleyê xo xurt bikerê. Serêkaniyeyî  bale ante xoverdayîşê hepisxaneyan ser û waşt ke wa şar wayîrê xoverdayîşê Leyla Guvene û pêroyê hepisxaneyan bivejîyo.
Doktorê Hiqûqî yê Mîyanwelatîyî Osman Îsmaîl zî Îngilîstan ra seba ke paştîye bido çalakvanan ame Strasbourg û çalakvanî zîyaret kerdî.
Dr. Osman Îsmaîlî va: ''Terîdo ke Ocalanî rê yeno kerdene nêno qebulkerdene û vera tecrîdî mucadeleyo ke bi grevê vêşanîye yeno kerdene meşru yo. Pêroyê parçeyanê Kurdîstanî de mucadeleyê azadîye yeno dayene û mabênê parçeyan de ferqe çin o.''
